Kalkbaai se hoofstraat 'een van bestes ter wêreld' | Netwerk24
Deur Carl Thomas 23 Junie 2021 20:19
Die hoofstraat in Kalkbaai. Foto: Shutterstock/A.Mertens
TimeOut, 'n wêreldwye media- en gasvryheidsonderneming, het op 9 Junie 'n lys van die wêreld se 30 beste strate bekend gestel – met Kalkbaai se hoofstraat op nommer 22.
Om die lys saam te stel, het TimeOut 27 000 stedelinge en plaaslike kundiges ondervra om sodoende die beste strate ter wêreld wat betref kos, pret, kultuur en gemeenskaplikheid vas te stel.
TimeOut het die Kalkbaai-hoofstraat as "betowerend" beskryf.
Van die huise wat op die see uitkyk tot die Dalebrook-getypoel waar inwoners en gaste op 'n warm dag swem en op hul handdoeke op die rotse lê en bak, het die straat iets van alles.
Die Brass Bell-restaurant met sy eie getypoel. Foto: Facebook
Kenneth McClarty, eienaar van die Olympia Cafe in die hoofstraat wat al sedert 1919 bestaan, sê wat die pad help uitstaan, is sy unieke restaurante.
"Hier is nie regtig franchise-restaurante nie," sê hy. "Elke restaurant is amper uniek en eg aan Kalkbaai en dan kry jy nog die hawe net oorkant die straat."
Bobby MacGregor, 'n kelner by die Olympia Cafe, sê die hawe en die branders wat so teen die hawemuur klots, is "skouspelagtig".
"In die straat het ons 'n gemengde kultuur van dinge," sê hy. "Dit is ook rustig hier. Mense kan hier kom om 'n bietjie asem te skep. Naweke en vakansies is hier nie plek vir 'n mier nie!"
Jean-Pierre Nortier, hoofsjef by die Brass Bell-restaurant wat aan 'n getypoel grens, sê die feit dat die hoofstraat drie getypoele het, dra tot sy uniekheid by.
"Mense kan 'n hele dag hier deurbring, want hier is baie om te sien en te doen," sê hy. "Die visbedryf by die hawe is net so interessant om te aanskou."
7de Laan in Melville, Johannesburg, is 12de op die lys. Die eerste plek word deur Smithstraat in Melbourne, Australië beklee.